<classify> IKIWA asilimia kubwa ya viongozi wa umma wa kitaifa, wamewasilisha tamko la rasilimali na madeni, kuna idadi kubwa ya viongozi ambao hawastahili kuwasilisha tamko hilo kwa Sekretarieti ya Maadili ya Viongozi wa Umma, wamefanya hivyo.Kamishna wa Maadili, Jaji mstaafu, Harold Nsekela alibainisha hayo jana na kuwa takribani viongozi 366, walikuwa miongoni mwa waliowasilisha matamko, lakini hawamo katika orodha ya viongozi wa umma, wanaotamkwa na Sheria ya Maadili ya Viongozi wa Umma ya mwaka 1995.Sheria hii inalenga viongozi wa umma wa kitaifa wa serikali kuu na serikali za mitaa, alisema.Tumepokea uwasilishaji mkubwa kutoka kwa watu ambao wanaweza kuwa wanafikiria kuwa wao ni sehemu ya watumishi wa umma, wanaotakiwa na sheria kuwasilisha tamko ifikapo Desemba 31 kila mwaka alisema.Alisema Lakini, tumepokea matamko kwa maofisa wengine kama wakuu wa idara, wakurugenzi ambao wanakaimu, maofisa madini wa mikoa, watu wa aina hii wapo wengi ambao hawakustahili kujaza wamejaza, fomu kama hizi hatuzifanyii kazi, zaidi ya kuziweka pembeni.Jaji Nsekela alifafanua kuwa sekretarieti mpaka sasa imepokea matamko ya viongozi wote wa kitaifa, akiwamo Rais Dk John Magufuli ambaye aliwasilisha tamko lake siku mbili kabla ya muda unaowataka kufanya hivyo kisheria.Aliwataja wengine ni mawaziri, manaibu waziri isipokuwa mmoja, majaji, makatibu wakuu, manaibu katibu wakuu isipokuwa mmoja, wakuu wa vyombo vya usalama na wakuu wa mikoa.Alisema pamoja na viongozi wa kitaifa kujaza matamko hayo, kuna wengine ambao waliwasilisha baada ya kupita Desemba 31. Alisema kuwa baada ya kumaliza kuchambua, wale waliochelewa kuwasilisha na ambao hawakuwasilisha, wataandikiwa barua za kujieleza.Muda wa kuwasilisha matamko ni mwaka mzima na sio kwamba ikipita Desemba 31 viongozi hao hawawasilishi. Kwa sasa wale waliochelewa kuwasilisha na ambao hawajawasilisha, tutakaowabaini baada ya kukamilisha uchambuzi wetu, tutawaandikia barua ya kuwataka wajieleze na kama maelezo yao hayatakuwa na sababu za kueleweka, watafikishwa kwenye Baraza la Maadili,alisema.Sheria ya Maadili ya Viongozi wa Umma inataka kiongozi wa umma, kujaza Tamko la Rasilimali na Madeni ndani ya siku 30 baada ya kuteuliwa na mwishoni mwa kila mwaka.  <topic>: KITAIFA 